23.2.2023
SK
Úradný vestník Európskej únie
L 58/1467 KOMISIA PILOTNÉ PROJEKTY
KAPITOLA PP 07 — INVESTÍCIE DO ĽUDÍ, SOCIÁLNEJ SÚDRŽNOSTI A HODNÔT (pokračovanie) PP 07 22
(pokračovanie)
PP 07 22 02
(pokračovanie) Novinári a ďalší mediálni aktéri zároveň čelia násiliu, hrozbám, obťažovaniu alebo verejnému hanobeniu v Únii, najmä z dôvodu ich investigatívnych činností na ochranu verejného záujmu pred zneužívaním moci, korupciou, porušovaním ľudských práv alebo trestnou činnosťou, a podľa platformy Rady Európy na ochranu žurnalistiky a bezpečnosti novinárov sa viac ako polovice prípadov zneužívania pracovníkov v oblasti médií dopúšťajú štátne subjekty.
Sme svedkami návalu dezinformácií a propagandy, ktorá sa rýchlo šíri prostredníctvom internetu a iných médií.
Vzhľadom na sociálne a politické dôsledky je dôležitejšie ako kedykoľvek v minulosti, aby naši občania používali média aj sociálne média kriticky.
Je nevyhnutné investovať primerané finančné zdroje do mediálnej a digitálnej gramotnosti a do prípravy spoločných stratégií Únie v spolupráci s novinármi, akademickými pracovníkmi, medzinárodnými organizáciami a organizáciami občianskej spoločnosti, aby boli občania a používatelia internetu schopní rozoznať pochybné zdroje informácií a vedeli o nich a zároveň odhalili úmyselne nepravdivý obsah a propagandu a upozornili na ne.
Cieľom Európskeho festivalu žurnalistiky a mediálnej informačnej gramotnosti je posilniť dialóg, spoluprácu a partnerstvo v Únii medzi novinármi, médiami vrátane verejnoprávnych médií, organizáciami občianskej spoločnosti a odborníkmi v oblasti mediálnej gramotnosti so zameraním na kľúčové otázky našej doby a s osobitnou pozornosťou na mládež vrátane študentov žurnalistiky, občanov a sociálnych médií pokiaľ ide o to, ako bojovať proti dezinformáciám v ére postprávd.
Novinári z celej Európy budú každý rok vyzvaní, aby na osobitnej platforme predložili vopred online príspevky a konkrétne návrhy na zlepšenie právnych predpisov a pracovných podmienok v tomto odvetví na európskej aj vnútroštátnej úrovni.
V rámci tohto podujatia odborníci v oblasti médií budú môcť vypracovať nové návrhy, budú monitorovať vykonávanie existujúcich pravidiel a stanovia výsledky v oblastiach, ako je ochrana a bezpečnosť novinárov, sociálne zabezpečenie, nový obchodný model pre médiá, úloha a vplyv digitalizácie na mediálne odvetvie, úloha médií v boji proti dezinformáciám alebo zvyšovanie mediálnej gramotnosti.
Na podujatí sa potom zídu odborníci v oblasti médií z rôznych prostredí, t. j. veľké mediálne spoločnosti, ľudia pracujúci „na voľnej nohe“, nezávislí investigatívni novinári, miestne médiá, ako aj zástupcovia tlačových združení a mimovládnych organizácií zaoberajúcich sa slobodou médií, pričom zástupcovia vnútroštátnych a európskych orgánov budú pozvaní ako hosťujúci rečníci alebo pozorovatelia.
Tento formát nielen zlepší informovanosť novinárov o existujúcich opatreniach a najlepších postupoch, ale taktiež umožní vnútroštátnym a európskym orgánom nadväzovať kontakty a lepšie pochopiť potreby tohto odvetvia vo forme každoročného štruktúrovaného dialógu.
Každý rok sa na tomto podujatí vypracuje zoznam politických odporúčaní, pričom sa zohľadnia príspevky, ktoré predložili novinári z celej Európy a uvedú sa závery, ktoré sa z nich majú vyvodiť.
Tieto odporúčania by potom mali tvoriť základ pre politické opatrenia v oblasti slobody médií, ktoré sú súčasťou pracovných programov Európskej komisie, ako aj ďalších relevantných
európskych a vnútroštátnych orgánov.
Európsky festival žurnalistiky a mediálnej informačnej gramotnosti by sa mal stať účinným nástrojom na zvyšovanie informovanosti o cennej, ale čoraz náročnejšej práci novinárov a porušovaní slobody tlače v Únii.
Na dosiahnutie tohto cieľa pôjde o putovný festival, ktorý sa bude každoročne konať v inom členskom štáte, a bude skúmať alarmujúcu situáciu, pokiaľ ide o slobodu tlače, rastúce dezinformácie, a to najmä v súvislosti s pandémiou a klimatickou krízou, a pracovnými podmienkami novinárov.
Pokiaľ ide o vykonávanie, Komisia každoročne uverejní výzvu na predkladanie ponúk určenú pracovníkom v oblasti médií, mediálnym organizáciám, príslušným mimovládnym organizáciám a akademickým partnerom s cieľom zabezpečiť organizáciu tohto podujatia.